**ԱՄՓՈՓ ՏԵՂԵԿԱՏՎՈՒԹՅՈՒՆ**

**ՏԱՐԵՑՆԵՐԻՆ ՄԱՏՈՒՑՎՈՂ ԽՆԱՄՔԻ ԾԱՌԱՅՈՒԹՅՈՒՆՆԵՐԻ ԲԱՐԵԼԱՎՄԱՆ ԵՎ ՀԱՄԱՅՆՔԱՀԵՆ ԾԱՌԱՅՈՒԹՅՈՒՆՆԵՐԻ ՆԵՐԴՐՄԱՆ ՈՒ ԶԱՐԳԱՑՄԱՆ ԾՐԱԳՐԻ ԿԱՏԱՐՈՒՄՆ ԱՊԱՀՈՎՈՂ ՄԻՋՈՑԱՌՈՒՄՆԵՐԻ 2021-2023 Թ. ՆԵՐԻ ՊԼԱՆ-ԺԱՄԱՆԱԿԱՑՈՒՅՑԻ՝ 2021 Թ. ՆԱԽԱՏԵՍՎԱԾ ՄԻՋՈՑԱՌՈՒՄՆԵՐԻ ԻՐԱԿԱՆԱՑՄԱՆ ՎԵՐԱԲԵՐՅԱԼ**

Սույն տեղեկատվության մեջ ներառված են այն միջոցառումները, որոնց կատարման ժամկետը սահմանված է եղել 2021 թ. և այն միջոցառումները, որոնք յուրաքանչյուր տարի պետք է իրականացվեն (կրում են պարբերական բնույթ), իսկ այն միջոցառումները, որոնց կատարման ընթացքը մեկ տարուց ավել է, օրինակ՝ 2021-2022 թթ., դրանց իրականացման ուղղությամբ աշխատանքներն ընթացքի մեջ են և վերջիններիս վերաբերյալ ամբողջական տեղեկատվությունը կներկայացվի 2023 թ․ սկզբին, երբ կամփոփվեն 2022 թ. կատարված աշխատանքները։

**Ստորև ներկայացվում է միջոցառումների պլան-ժամանակացույցի համապատասխան կետերի կատարաման վերաբերյալ տեղեկատվություն.**

Կետ 1․1 **«Ոլորտում գործող բոլոր օրենսդրական ակտերի ուսումնասիրություն և անհրաժեշտության դեպքում, դրանցում փոփոխություններ և լրացումներ կատարելու վերաբերյալ, ինչպես նաև նոր իրավական ակտերի նախագծերի մշակում»** միջոցառման շրջանակում 2021 թ. նախատեսված էր վերանայել հետևյալ իրավական ակտերը՝ ՀՀ կառավարության 2015 թ․ սեպտեմբերի 25-ի N 1112-Ն և ՀՀ կառավարության 2007 թ․ հոկտեմբերի 29-ի N 730-Ն որոշումները։ 2021 թ. ի ընթացքում մշակվել և քննարկվել են ոլորտի շահագրգիռ պետական և հասարակական կազմակերպությունների հետ, սակայն օրենսդրությամբ նախատեսված լիազորող նորմի բացակայությամբ պայմանավորված դրանք շրջանառության մեջ չեն դրվել։ Մշակված իրավական ակտերի նախագծերը շրջանառության մեջ կդրվեն «Սոցիալական աջակցության մասին» Հայաստանի Հանրապետության օրենքում փոփոխություններ և լրացումներ կատարելու մասին» օրենքի ընդունումից հետո, որով սահմանվում են համապատասխան լիազորող նորմեր վերը նշված իրավական ակտերի ընդունման համար։ Ներկա դրությամբ օրինագիծը գտնվում է շրջանառության մեջ։ Միաժամանակ նշենք, որ «Սոցիալական աջակցության մասին» Հայաստանի Հանրապետության օրենքում փոփոխություններ և լրացումներ կատարելու մասին» ՀՀ օրենքի նախագիծը քննարկման փուլում է ավելի քան մեկ տարի և ակնկալվում էր, որ կընդունվի 2021 թ․ ընթացքում, սակայն մինչ օրս չի ընդունվել, ինչն էլ խոչընդոտում է դրանից բխող այլ իրավական ակտերի ընդունմանը։

**Կետ 2**․**1** «**Տարեցների, այդ թվում՝ բնակչության սոցիալական պաշտպանության հաստատություններում խնամքի ծառայություններ ստացողների կարիքների լիարժեք և համակողմանի գնահատում` անհատապես ուսումնասիրելով յուրաքանչյուրի սոցիա լական, հոգեբանական, առողջական վիճակը, նրանց բնակարանային պայմանները, ընտանեկան և սոցիալական այլ կապերը, նրանց ցանկությունները, պահանջմունքներն ու ներուժը՝ ինքնուրույն ապրելու, որոշակի ծառայություններից օգտվելու և այլ գործոններ»** միջոցառումն իրականացվել է ՄԱԿ-ի Բնակչության հիմնադրամի աջակցությամբ: Միջոցառման շրջանականերում գնահատվել են ՀՀ-ում գործող բոլոր խնամքի հաստատություններում գործող խնամվող տարեցների կարիքները և ուսումնասիրվել նրանց՝ այլընտրանքային ծառայությունների նկատմամբ ունեցած պահանջարկը: Հետազոտության արդյունքում կազմվել է տարեցների կողմից նախընտրելի համարված այլընտրանքային ծառայությունների ցանկ: Նշված հետազոտության արդյունքները ներկայացվել են ինչպես նախարարության ղեկավարությանը և ՄԱԿ-ի Բնակչության հիմնադրամին, այնպես էլ՝ տարեցների հիմնախնդիրներով զբաղվող միջգերատեսչական հանձնաժողովի անդամներին՝ միջգերատեսչական հանձնաժողովի նիստի ժամանակ։ Միաժամանակ, հետազոտության երկրորդ փուլը, դոնորի հետ պայմանավորվածության արդյունքում, կիրականացվի 2022 թ. (համայնքների կարիքների, հնարավորությունների և ռեսուրսների ուսումնասիրություն և գնահատում), որի արդյունքերը կհամադրվեն նախորդ հետազոտության արդյունքների հետ և հիմք կհանդիսանան համայնքային նոր ծառայությունների ներդրման նպատակով համապատասխան ծրագրային առաջարկներ մշակելու և իրականացնելու համար՝ ելնելով տարեցների կարիքներից, համայնքներում ներդրվելիք ծառայությունների տեսակներից և համայնքների հնարավորություններից։

**Կետ 4․1․ «Տարեցների համար ճգնաժամային կենտրոն ստեղծելու վերաբերյալ իրավական ակտի մշակում և ընդունում»** միջոցառման իրականացման նպատակով, նախարարությունը մշակել է համապատասխան ծրագիր, որը հաստատելու մասին իրավական ակտի նախագիծը 2021 թ. ընթացքում դրվել շրջանառության մեջ՝ պայմանավորված օրենսդրությամբ նախատեսված լիազորող նորմի բացակայությամբ։ Իրավական ակտի նախագիծը շրջանառության մեջ կդրվի «Սոցիալական աջակցության մասին» Հայաստանի Հանրապետության օրենքում փոփոխություններ և լրացումներ կատարելու մասին» ՀՀ օրենքի ընդունումից հետո, որով սահմանվում են համապատասխան լիազորող նորմեր վերը նշված իրավական ակտի ընդունման համար։ Ներկա դրությամբ օրինագիծը գտնվում է շրջանառության մեջ։

**Կետ 5․ «Տարեց անձանց իրավունքների վերաբերյալ հասարակության իրազեկվածության բարձրացում»** միջոցառման շրջանակում 2021 թ. նախարարությունը իրականացրել է հետևյալ աշխատանքները․

Զանգվածային լրատվության միջոցներով, այդ թվում՝ նախարարության պաշտոնական կայքէջում, եղել են հրապարակումներ, ինչպես նաև մասնագետների հետ հարցազրույցներ, հետևյալ թեմաներով՝

1. «Տնային խնամքի ծառայությունների տրամադրումը․ ում է տրամադրվում ծառայությունը և ինչ հիմքերի առկայության դեպքում»․
2. «Հոգեկան առողջության խնդիրներ ունեցող տարեցներին մատուցվող խնամքի ծառայությունները»․
3. «Խնամքի ծառայությունների պատվիրակումը դրամաշնորհի տրամադրման միջոցով․ դրամաշնորհի մրցույթների մասին»․
4. «Որ դեպքերում հատուկ խմբերին դասված որոշակի կատեգորիայի անձինք կարող են ապահովվել կացարանով»․
5. «Տուն-ինտերնատներում մատուցվող խնամքի ծառայությունների, տարեցների զբաղվածության և Նորքի տուն-ինտերնատի նոր «բնակչի»՝ Ռոբին ռոբոտի մասին»․
6. «Նորքի տուն-ինտերնատի շահառուների մասնակցությամբ գործող «Տարմանի» թատերախմբի ներկայացումների լուսաբանումը» և այլն։

Միաժամանակ, տարեցների հիմնահարցերի ոլորտում իրականացվող բոլոր ծրագրերը, տարեցների իրավունքերի և սոցիալական երաշխինքերի մասին պարզաբանումներն ու նորությունները տեղադրվել են ինչպես նախարարության պաշտոնական կայքում, այնպես էլ՝ նախարարության Ֆեյսբուքյան էջում։

**Կետ 7․ «Տարեցների հետ աշխատող մասնագետների (սոցիալական աշխատողներ, սոցիալական օգնականներ, դեպք վարողներ և այլն) վերապատրաստում միջազգային կազմակերպությունների և տեղական հասարակական կազմակերպությունների հետ համագործակցությամբ»** միջոցառման շրջանակում 2021 թ. ընթացքում կազմակերպվել են մասնագետների վերապատրաստման դասընթացներ ինչպես նախարարության Աշխատանքի և սոցիալական հետազոտությունների ազգային ինստիտուտի (այսուհետ՝ Ազգային ինստիտուտ) կողմից՝ պետական բյուջեի միջոցներով, այնպես էլ «Տարեցների առողջության և խնամքի ապահովման ասոցիացիա» ՀԿ-ի կողմից՝ «Խնամողի դպրոց» ծրագրի շրջանակներում, որն իրականացվել է միջազգային կազմակերպությունների հետ համագործակցությամբ։ Ընդհանուր առմամբ, տարեցների հետ աշխատող մասնագետների համար տարվա ընթացքում կազմակերպվել է շուրջ 10 վերապատրաստման դասընթաց, որոնց մասնակցել է 390 մարդ․

1․Ազգային ինստիտուտում կազմակերպված դասընթացներին մասնակցել է 293 մասնագետ՝ հետևյալ թեմաներով.

1. Տարեցների խնամքի առանձնահատկությունները,
2. Տարեցների սոցիալական պաշտպանության խնդիրներն ու կառավարման մեթոդները,
3. Տարեցներ հիմնահարցերի ոլորտը կարգավորող իրավական ակտերը,
4. Սոցիալական աշխատանքը տարեցների հետ,
5. Շուրջօրյա խնամքի հաստատություններում բնակվող տարեցների հետ տարվող հոգեբանական աշխատանքի առանձնահատկությունները,
6. Հոգեկան առողջության խնդիրներ ունեցող անձանց հետ տարվող աշխատանքների առանձնահատկությունները։

Միաժամանակ, տեղեկացնում ենք, որ Ազգային ինստիտուտում կազմակերպվել են Նախարարության ենթակայությամբ գործող ՊՈԱԿ-ների վարրչական անձնակազմի, այդ թվում՝ ֆինանսատնտեսական, գնումների, փաստաթղթաշրջանառության գործընթաց իրականցնող աշխատակիցների համար տարբեր թեմաներով վերապատրաստման դասընթացներ: Դասընթացները իրականացվել են ինչպես առկա, այնպես էլ առցանց եղանակով, սակայն, համավարակով պայմանավորված, դասընթացների մասնակցությունը եղել է նախատեսվածից պակաս:

2․«Տարեցների առողջության և խնամքի ապահովման ասոցիացիայի» (այսուհետ՝ Ասոցիացիա) կողմից 2021 թ. ընթացքում «Խնամողի դպրոցի» ծրագրով կազմակերպվել է երկու կրթական ճամբար՝

1. ՄԱԿ-ի Բնակչության հիմնադրամի աջակցությամբ՝ խնամքի հաստատությունների բուժքուրերի և խնամվողների համար,
2. ՀԿԽԸ աջակցությամբ՝ «Հայկական Կարմիր Խաչի ընկերության» (ՀԿԽԸ) Գյումրու շուրջօրյա խնամքի կենտրոնի և տնային խնամք ծառայության բուժքույրական և խնամող անձնակազմի համար։

Դասընթացների նպատակը եղել է տարեցների հետ աշխատող մասնագետների գիտելիքների և գործնական հմտությունների զարգացումը գերոնտոլոգիայի ոլորտում։ Դասընթացների շամանակ քննարկվել են այնպիսի թեմաներ, ինչպիսիք են տարեց հասակում տարածված հիմնական համախտանիշները, դեմենցիան (Ալցհեյմերի հիվանդություն, անոթային դեմենցիա և այլն). խնամքի առանձնահատկությունները դրանց դեպքում, մեծահասակների հետ արդյունավետ շփումը դեմենցիաների դեպքում, տարեցների հոգեբանական և ֆիզիոլոգիական առանձնահատկությունները, անկողնային խնամքի կարիք ունեցող (հիգիենայի պահպանումը, հագուստի փոխումը և այլն), պառկելախոցեր, դրանց կանխարգելումը և այլն։

Կրթական ճամբարները կրել են «Խնամել առանց վնասի» (Caring without Hurting. EduCamp for the Carestaff of Nursing Homes) խորագիրը, և ուղղված են եղել խնամքի հմտությունների ու գիտելիքների զարգացմանը և տարեցների հետ աշխատող մասնագետների հոգեբանական առողջության պահպանմանը՝ հաշվի առնելով, որ խնամողի աշխատանքն ամենառիսկայիններից և հուզական սպառման հանգեցնողներից է: Կրթական ճամբարներին մասնակցել են հանրապետությունում գործող տարեց և (կամ) հաշմանդամություն ունեցող անձանց շուրջօրյա և տնային խնամքի ծառայություններ մատուցող կազմակերպությունների (անկախ կազմակերպաիրավական տեսակից)՝ տարեցների հետ աշխատող 52 մասնագետ:

Այս ամենից զատ, դասընթաց է կազմակերպվել նաև ՀԿԽԸ անձնակազմի համար, որին մասնակցել է 45 աշխատակից:

Այսպիսով, 2021 թ. ընթացքում Ասոցիացիայի կողմից իրականացված կրթական ծրագրերին մասնակցել է ընդհանուր առմամբ 97 մարդ։